KZN-fietsryer douvoordag met mes gesteek | Netwerk24
KZN-fietsryer douvoordag met mes gesteek
Deur Werner Beukes 06 Desember 2018 21:20
'n Fietsryer is vroeg Donderdagoggend deur 'n aanvaller met 'n mes gesteek toe hy op die Umgenirivier-brug oor die M4 Ruth First-hoofweg in die noorde van Durban in KwaZulu-Natal gery het.
Volgens Garrith Jamieson, woordvoerder van Rescue Care, het paramedici omstreeks 05:15 by die toneel opgedaag en 'n 60-jarige man met 'n steekwond in sy bolyf langs die pad aangetref.
"Ons paramedici het die man op die toneel gestabiliseer en hy is toe na 'n plaaslike hospitaal geneem. Ek wil fietsryers maan om altyd in groepe te ry, veral vroeg in die oggend en laat in die aand omdat misdadigers fietsryers teiken," sê Jamieson.
Dit is in dié stadium nog onduidelik of die aanvaller enigiets by die fietsryer geroof het.
By navraag het lt.kol. Thulani Zwane, polisiewoordvoerder, gesê dat hy van die voorval bewus is, maar dat die slagoffer nog nie 'n saak by die polisie geopen het nie. Zwane het fietsryers, hardlopers en stappers gewaarsku om altyd in groepe te oefen.
"Veiligheid op die paaie is maar altyd 'n kopseer. Beweeg verkieslik in groepe en wees altyd bedag oor wat rondom jou aangaan. Moenie kontant of waardevolle besittings soos selfone en kameras saamneem nie."